## El Consell aprova un conveni amb la Universitat de València per al funcionament de la Càtedra de Pilota Valenciana en 2024

*** L’import de la subvenció arriba als 50.000 euros
* L’objectiu és impulsar activitats relacionades amb la conservació, el desenrotllament, la investigació i la innovació de la pilota a la Comunitat Valenciana**

El Consell ha aprovat un conveni entre la Presidència de la Generalitat, a través de la Direcció General d’Esport, i la Universitat de València-Estudi General per al funcionament de la Càtedra de Pilota Valenciana en 2024.

El conveni establix una aportació de 50.000 euros per part de Presidència de la Generalitat per a col·laborar amb la Càtedra en activitats relacionades amb la conservació, el desenrotllament, la investigació i la innovació de l’esport tradicional de la pilota valenciana a la Comunitat Valenciana.

Concretament, es preveuen cinc classes d’accions que poden ser subvencionables: premis, jornades, investigacions, publicacions i activitats de promoció.

Així, està previst reconéixer treballs finals de màster i de grau que tinguen com a temàtica investigacions o projectes professionals sobre la pilota valenciana amb imports que oscil·len entre els 1.000 i els 300 euros.

Pel que fa als premis, està previst reconéixer treballs de final de màster i treballs de final de grau que tinguen com a temàtica investigacions o projectes professionals sobre la pilota valenciana amb imports que oscil·len entre els 1.000 i els 300 euros.

Les activitats de promoció de la pilota subvencionades són, entre altres, les trobades de col·legis a València, la distribució de llibres en biblioteques i centres educatius, la presentació de llibres publicats per la Càtedra, el turisme i la pilota, o la promoció en el món de les Falles d’este esport autòcton, entre altres.

En l’àmbit de la investigació, està previst donar suport a un estudi mèdic sobre les lesions i seqüeles físiques en finalitzar la carrera dels jugadors de pilota, així com una xarxa acadèmica del joc de la pilota, i també als mitjans de comunicació relacionats amb este esport.

Dins del conveni, també es preveu l’impuls a les jornades ‘Dona i pilota’, les jornades sobre clubs de pilota i una jornada sobre la modalitat esportiva d’escala i corda.

Finalment, el conveni de la Presidència de la Generalitat i la Universitat de València-Estudi General arreplega les publicacions que seran objecte de subvenció: l’Anuari de la Càtedra de Pilota Valenciana, el Catàleg López-Egea del Museu de Pilota Valenciana, la publicació de ‘Pilotaescòpic’, el manteniment de la pàgina web ‘Molt més que un esport’, així com publicacions en la pàgina web i les xarxes socials de la Càtedra de Pilota Valenciana.

La Càtedra de Pilota Valenciana es va crear el mes de juliol de 2016, per mitjà d’un conveni de col·laboració entre les dos institucions.

Fecha: 26/11/2024